Tõnu Kõrvits

Tõnu Kõrvits (s. 9. huhtikuuta 1969 Tallinna) on virolainen säveltäjä.
Kõrvits valmistui Viron musiikki- ja teatteriakatemiasta, jossa opiskeli Raimo Kangron ja Jaan Räätsin johdolla. Hän osallistui myös Metropole Orkestin, Vince Mendozan ja Stephen Montaguen pitämille mestarikursseille. Vuonna 2001 hän aloitti toimintansa Viron musiikki- ja teatteriakatemian sävellyksen ja instrumentaation luennoitsijana. Kõrvits on ollut Viron säveltäjäliiton jäsen vuodesta 1994.
Kõrvitsin varhaiset teokset 1990-luvulta ovat tyylillisesti uusromanttisia. Yksi hänen suosituimmista tämän kauden töistään on "Concerto semplice" (1992) kitaralle ja kamariorkesterille. Sittemmin tyyli kehittyi kompleksisemmaksi, mikä on havaittavissa muun muassa teoksesta "The Detached Bridge" (1998) saksofonikvartetille ja kamariorkesterille. 
Kõrvitsin töitä 2000-luvulta ovat orkesteriteokset "The Sign of Love" (2002), "Eldorado" (2002), "The Songs of Survivors" (2004), "In These Gardens" (alttosaksofonille ja jousiorkesterille, 2005), "Safra" (pianolle ja jousiorkesterille, 2005) ja "Tsirgutii" (huilulle ja jousiorkesterille, 2005). Teoksissa ovat kuultavissa sekä virolaisen kansanmusiikin että itämaiset vaikutteet. Myyttinen pohjoinen Thule-maa on ollut innoituksena Kõrvitsin teossarjassa, johon kuuluvat "The Songs from Thule" (huilulle ja pianolle, 2002), "The Songs from Thule II" (trumpetille ja pianolle, 2004), "Pictures of Thule" (pianolle, 2006), "Elegies of Thule" (jousiorkesterille, 2007), "Thule Patterns" (jousikvartetille, 2007), "Chorales of Thule" (sopraanosaksofonille ja uruille, 2008), "Sketches of Thule" (saksofonikvartetille ja uruille, 2008) ja "Helios Helios" (kahdelle sellolle ja sinfoniaorkesterille, 2008). Useimmissa näistä teoksista huomattavaan asemaan on nostettu virolaiset kansanlaulut ja mytologiset alatekstit. 
Kõrvitsin muita teoksia ovat kamarioopperat "My Swans, My Thoughts" (2005, libretto: Maarja Kangro runoilija Marie Heibergin pohjalta) ja "Firegarden" (2006, libretto: Maarja Kangro). Hän on keskittynyt myös vokaali-/kuoromusiikkiin sekä soolosoittimille tehtyyn musiikkiin. Klassisen musiikin ulkopuolella hän on toiminut sovittajana, orkestroijana ja elokuvamusiikin säveltäjänä. Vuonna 1998 hän oli ehdolla Viron musiikkipalkinnon saajaksi parhaan sovittajan kategoriassa.
Kõrvitsin teoksia on esitetty lukuisilla kansainvälisillä festivaaleilla. Esittäjien joukossa ovat olleet Martin Kuuskmann, Timothy Fitzpatrick, BBC:n sinfoniaorkesteri, Neeme Järvi, Britten Sinfonia, James MacMillan, Viron kansallinen sinfoniaorkesteri, Olari Elts, Anu Tali, Tõnu Kaljuste, Risto Joost, Arvo Volmer, Paul Mägi, Vello Pähn, Lilyan Kaiv, Erki Pehk, Mihkel Poll, Age Juurikas, Marko Martin, Ulla Krigul, Virgo Veldi, Monika Mattiesen ja Iris Oja. Vuonna 2017 "Songs of Song of Songs" -teos valittiin Viron edustajaksi World Music Daysiin Vancouveriin. Kõrvitsin "Concerto semplice" -kitarakonsertto edusti Viroa vuoden 1994 Kansainvälisessä säveltäjärostrumissa Pariisissa. "The Sign of Love" orkesterille oli mukana vuoden 2003 Wienin rostrumissa. Kõrvitsin saamiin palkintoihin ja tunnustuksiin kuuluvat Valkoisen Tähden ritarikunnan kolmannen luokan merkki (2016), Viron musiikkipalkinto parhaasta klassisesta albumista (2017, levystä "Moorland Elegies") ja Lepo Sumera -sävellyspalkinto (2018).